钦定古今图书集成/明伦汇编/交谊典/第054卷 > 《宴族人杨八宅序》前人
## 钦定古今图书集成/明伦汇编/交谊典/第054卷 > 《宴族人杨八宅序》前人

仆闻“八音繁会，合其德者宫商；万壑沸腾，殊其流者
泾渭。方以类聚，物以群分。出言斯应，则四海之内，可
以为兄弟；吾道不行，则同舟之人可以成吴越。”夫俗
徒扰扰，天下喧喧，风云竭而交道衰，势利行而小人
长。固知深期罕遇，所以纵倾盖之谈；高契难并，所以
泣相知之晚。道之存也，独在兹乎？杨八官金木精灵，
山河粹气。一门九龙之绂冕，四代五公之绪秩。天资
学业，口谈夫子之文；日用温良，身佩先王之德。独游
山水，高步烟霞。诸侯闻之而愿交，三公礼之而争辟。
暂同流俗，薄游朝市。人伦赏鉴，同推郭泰之名；好事
相趋，毕诣扬雄之宅。尔其年光六合，常邑三春，膏雨
零于山原，和风满于城阙。遥遥别馆，花开，玉树之宫；
望望八川，苔发璜溪之水。当此时也，披云雾，傲松乔，
坐忘樽酒之间，战胜形骸之外。雕虫壮思，则符彩惊
人；倚马高谈，则铿锵满听。亹亹然信天下之奇赏，陶
陶然诚域中之乐事。若使陈雷可作，摄齐于廊庑之
间；管鲍再生，拥篲于高门之外。盍因文会，共记良游，
人赋一言，同裁四韵。